**MNB azonosító kód: W09**

**Kitöltési előírások**

**Összehasonlítással kapcsolatos problémák**

**I. Általános előírások**

A kitöltési előírásokban használt fogalmak a CSDR, valamint a 909/2014/EU európai parlamenti és tanácsi rendeletnek a központi értéktárakra vonatkozó engedélyezési, felügyeleti és működési követelményekről szóló szabályozástechnikai standardok tekintetében történő kiegészítéséről szóló 2016. november 11-ei (EU) 2017/392 felhatalmazáson alapuló bizottsági rendelet szerint értelmezendők.

Jelen adatszolgáltatással az adatszolgáltató a CSDR 37. cikk (1) bekezdése és az (EU) 2017/392 felhatalmazáson alapuló bizottsági rendelet 65. cikke szerinti kötelezettségét is teljesíti.

Az adatszolgáltatásban az adatszolgáltató köteles feltüntetni azt az uniós jogi rendelkezést, amelynek az adatszolgáltatással meg kíván felelni.

**II. Részletes előírások**

Az adatszolgáltató az alábbiak szerinti adatszolgáltatásokban jelenti, amennyiben az általa központilag és nem központilag vezetett értékpapírszámla tekintetében az előző nap végi egyenlegnek a nap folyamán feldolgozott kiegyenlítésekkel és a folyó nap végi egyenleggel való napi összehasonlítása során problémát – meg nem felelést, illetve ellentmondást – állapít meg.

1. **eset:** a kiegyenlítés felfüggesztése esetén az adatszolgáltató a kiegyenlítés felfüggesztésétől számított 2 munkaórán belül köteles részletesen tájékoztatni az MNB-t arról, ha indokolatlan értékpapír-teremtésre vagy -törlésre lehet következtetni, megadva a felfüggesztés kezdő időpontját, az érintett értékpapír-sorozat megjelölését, valamint az adatszolgáltató által esetlegesen már megtett, illetve tervezett intézkedéseket.
2. **eset**: az adatszolgáltató az indokolatlan értékpapír-teremtés vagy -törlés orvoslása érdekében megtett lépésekről naponta – a kereskedési napot követő munkanapon 9 óráig – beszámol az MNB-nek mindaddig, amíg az értékpapír-teremtés vagy -törlés orvoslása meg nem történik. A megtett intézkedéseket igazoló dokumentumokat az adatszolgáltatáshoz csatolni szükséges.
3. **eset:** az adatszolgáltató az indokolatlan értékpapír-teremtés vagy -törlés orvoslását követően – a kiegyenlítés folytatásától számított három munkanapon belül – összefoglaló jelentést küld, melyben részletesen beszámol a történtekről, kitérve a megoldás pontos idejére, módjára, és arra is, hogy a probléma a kiegyenlítésben fennakadást okozott-e. Továbbá ezen adatszolgáltatáshoz csatolni szükséges az ismételt előfordulás megakadályozása érdekében megtett intézkedések leírását és az esetlegesen módosított szabályzatokat, jelölve a módosítás pontos helyét.
4. **eset:** ha az indokolatlan értékpapír-teremtések vagy -törlések száma egy hónapon belül meghaladja az ötöt, akkor az adatszolgáltatónak a hatodik indokolatlan értékpapír-teremtés vagy törlés megállapításától számított egy hónapon belül meg kell küldenie az MNB-nek a hasonló esetek előfordulását mérséklő intézkedési tervet, majd azt havonta aktualizálnia kell, és az intézkedési terv végrehajtásáról havonta jelentést kell tennie az MNB-nek mindaddig, amíg az említett esetek száma havi öt alá nem csökken.