**MNB azonosító kód: P60**

**Kitöltési előírások**

**Központi szerződő fél statisztikák**

**I. Általános előírások**

1. Az adatszolgáltatást a központi szerződő félnek a központi szerződő fél tevékenység kapcsán elszámolt és garantált piacok vonatkozásában kell jelentenie, függetlenül attól, hogy milyen piacról van szó (pl.: tőkepiac, energiapiac). Ezen felül az adatszolgáltatási kötelezettség a központi szerződő fél elszámoláshoz kapcsolódó egyéb tevékenysége [pl.: különböző pénzügyi infrastruktúrák közötti kapcsolatokon (linkeken) keresztül nyújtott szolgáltatások)] kapcsán is fennáll.

2. Az adatszolgáltatás vonatkozásában piacnak minősülnek a központi szerződő fél által elszámolt és garantált piacok, függetlenül attól, hogy azok elszámolása egyben (pl.: multinet elszámolás) vagy külön-külön történik meg. Az elszámolt és garantált piacok tekintetében a megkülönböztetési ismérv a kereskedési hely/platform, illetve a kereskedett instrumentumok lejárata (azonnali és határidős). A pénzügyi és egyéb infrastruktúrák közötti linkeken keresztül nyújtott szolgáltatások esetében a piacok megkülönböztetésének alapja az adott piacot elszámoló központi szerződő fél vagy elszámolóház, a kereskedett termék (pl.: áram, gáz, CO2), valamint az ügyletek lejárata (azonnali és határidős).

3. Amennyiben a központi szerződő fél tevékenységi körének bővítése kapcsán új piacok elszámolását és garantálását készül végezni, vagy másik pénzügyi, illetve egyéb infrastruktúrán keresztül kezd elszámoláshoz kapcsolódó szolgáltatásokat nyújtani, úgy köteles erről a változás megtörténte előtt 30 nappal értesíteni az MNB központi szerződő fél felvigyázóját.

4. A nem HUF teljesítési devizanem esetén a forintosításhoz az MNB által közzétett hivatalos devizaárfolyamot kell alkalmazni.

5. Az adatszolgáltatás kitöltésénél használható kódokat a 3. melléklet 4.8. pontja szerinti, az MNB honlapján közzétett technikai segédlet tartalmazza.

**II. Az adatszolgáltatásban használt fogalmak**

*Kötésszám:* T napi ügyletkötések száma (db) – egyszeresen számolva

*Forgalom:* aznapi ügyletkötések értéke – egyszeresen számolva. Értelmezhető értékre (Ft), és naturáliára egyaránt.

*Önkötés:* klíringtagon belüli T napi forgalom. Értelmezhető értékre (Ft) és naturáliára egyaránt. Az aznapi teljes kötésszám azon része, amelynek zárása klíringtagon belül történik, azaz más piaci szereplőt nem érint. Az ilyen típusú kötések összessége értendő klíringtagon belül zárható nyitott kötésállománynak [például amikor egy brókercégen keresztül két különálló megbízó köt ügyletet egymással (más brókercéget, illetve egyéb piac szereplőt nem érint az ügylet elszámolása és kiegyenlítése) függetlenül attól, hogy milyen piacon és milyen termékben történt az ügyletkötés.] Az önkötés nem összekeverendő az internalizált forgalommal (amikor a klíringtag ügyfelei között nettósít, ha van erre engedélye). Önkötés csak ott értelmezhető, ahol nem egyszintű a klíringtagsági rendszer, valamint az elszámoláshoz kapcsolódó szolgáltatások esetén, így ezekben az esetekben az önkötés értéke nulla lesz.

*Multinettósított forgalom:* multilateriális elszámolást követő nettó forgalom. Értelmezhető értékre (Ft) és naturáliára egyaránt.

*Nyitott kötésállomány:* T napon nyitott teljes kötésállomány. Értelmezhető értékre (Ft) és naturáliára egyaránt.

*Klíringtagon belül zárható nyitott kötésállomány:* a T napi nyitott kötésállomány azon része, amelynek zárása megtörténhet egy klíringtagon belül, azaz más piaci szereplőt nem érint. Az ilyen típusú nyitott pozíciók összege értendő klíringtagon belül zárható nyitott kötésállománynak.

*Elszámolt árkülönbözet:* a származékos piacon T napon elszámolásra kerülő árkülönbözet (Ft).

*Opciós ügylet elszámolt prémiuma:* az árkülönbözet elszámolással egyidejűleg kiegyenlítésre kerülő opciós ügyletek prémiuma (Ft).

*Energiapiac:* áram-, gáz- és egyéb energiahordozó piacok.

**III. A táblák kitöltésével kapcsolatos részletes előírások**

**01. tábla: Forgalom és nettósítási hatás az azonnali tőkepiacokon**

Ebben a táblában kell szerepeltetni T napra vonatkozóan a központi szerződő félként elszámolt azonnali tőkepiaci forgalmat, piaconkénti bontásban.

**02. tábla: Forgalom és nyitott kötésállomány a tőzsdei derivatív piacokon**

Ebben a táblában a központi szerződő félként elszámolt tőkepiaci derivatív piacok forgalmára vonatkozóan kell adatot szolgáltatni T napra vonatkozóan, piaconkénti bontásban.

**03. tábla: Forgalom és nettósítási hatás a központi szerződő félként elszámolt azonnali energiapiacokon**

Ebben a táblában kell jelenteni T napra vonatkozóan a központi szerződő félként elszámolt azonnali energiapiaci forgalmat, piaconkénti bontásban. A multinettósított forgalmat is az adott piacra vonatkozóan kell megadni.

**04. tábla: Forgalom és nyitott kötésállomány a központi szerződő félként elszámolt derivatív energiapiacokon**

Ebben a táblában a központi szerződő félként elszámolt energiapiaci derivatív piacok forgalmára vonatkozóan kell adatot szolgáltatni T napra vonatkozóan, piaconkénti bontásban

**05. tábla: Az általános klíringtagként nyújtott szolgáltatás forgalma az azonnali (energia) piacokon**

Ebben a táblában kell szerepeltetni a központi szerződő fél nem központi szerződő fél tevékenységével összefüggő, elszámoláshoz kapcsolódó szolgáltatásaihoz kötődő azonnali energiapiaci forgalmat T napra vonatkozóan, piaconkénti bontásban. A fizikai határidős ügylet szállítását is az azonnali ügyletek között kell jelenteni.

**06. tábla: Az általános klíringtagként nyújtott szolgáltatás forgalma a derivatív (energia) piacokon**

Ebben a táblában kell szerepeltetni a központi szerződő fél nem központi szerződő fél tevékenységével összefüggő, elszámoláshoz kapcsolódó szolgáltatásaihoz kötődő derivatív energiapiaci forgalmat T napra vonatkozóan, piaconkénti bontásban.

**07. tábla: A központi szerződő fél forgalmának tagi megoszlása (kötések száma)**

Ebben a táblában kell szerepeltetni a központi szerződő fél T napra vonatkozó forgalmát, piaconkénti és klíringtagonkénti/alklíringtagonkénti bontásban (direkt ügyfél szint).

**08. tábla: A központi szerződő fél forgalmának tagi megoszlása (kötések értéke Ft-ban)**

Ebben a táblában kell szerepeltetni a központi szerződő fél T napra vonatkozó forgalmát, piaconkénti és klíringtagonkénti/alklíringtagonkénti bontásban (direkt ügyfél szint).

**09. tábla: A központi szerződő fél forgalmának tagi megoszlása (forgalom naturáliákban)**

Ebben a táblában kell szerepeltetni a központi szerződő fél T napra vonatkozó forgalmát, piaconkénti és klíringtagonkénti/alklíringtagonkénti bontásban (direkt ügyfél szint).

**10. tábla: A központi szerződő fél nyitott kötésállományának tagi megoszlása (pozíciók száma)**

Ebben a táblában kell jelenteni piaconkénti és klíringtagonkénti/alklíringtagonkénti bontásban (direkt ügyfél szint) a derivatív piaci nyitott pozíciók számát, T napra vonatkozóan.

**11. tábla: A központi szerződő fél által elszámolt határidős piacok nyitott kötésállományának klíringtagon belül zárható pozíciói (pozíciók száma)**

Ebben a táblában a központi szerződő fél által elszámolt piacok vonatkozásában kell megadni azoknak a derivatív piaci pozícióknak a számát, amelyek klíringtagon belül zárhatók T napra vonatkozóan.

**12. tábla: A központi szerződő fél nyitott kötésállományának tagi megoszlása (pozíciók értéke Ft-ban)**

Ebben a táblában kell jelenteni piaconkénti és klíringtagonkénti/alklíringtagonkénti bontásban (direkt ügyfél szint) a derivatív piaci nyitott pozíciók aktuális értékét T napra vonatkozóan.

**13. tábla: A központi szerződő fél által elszámolt határidős piacok nyitott kötésállományának klíringtagon belül zárható pozíciói (pozíciók értéke Ft-ban)**

Ebben a táblában a központi szerződő fél által elszámolt piacok vonatkozásában kell megadni azoknak a derivatív piaci pozícióknak az aktuális értékét, amelyek klíringtagon belül zárhatók T napra vonatkozóan.

**14. tábla: A központi szerződő fél nyitott kötésállományának tagi megoszlása (pozíciók értéke naturáliában)**

Ebben a táblában kell jelenteni piaconkénti és klíringtagonkénti/alklíringtagonkénti bontásban (direkt ügyfél szint) a derivatív piaci nyitott pozíciók aktuális értékét naturáliában T napra vonatkozóan.

**15. tábla: A központi szerződő fél által elszámolt határidős piacok nyitott kötésállományának klíringtagon belül zárható pozíciói (pozíciók értéke naturáliában)**

Ebben a táblában a központi szerződő fél által elszámolt nem tőkepiacok vonatkozásában kell megadni azoknak a derivatív piaci pozícióknak az aktuális értékét naturáliában, amelyek klíringtagon belül zárhatók T napra vonatkozóan.

**16. tábla: Önkötések a központi szerződő fél által elszámolt piacokon (önkötések száma)**

Ebben a táblában a központi szerződő fél által központi szerződő félként elszámolt piacok vonatkozásában kell megadni az önkötések számát piaconkénti és klíringtagi bontásban, T napra vonatkozóan.

**17. tábla: Önkötések a központi szerződő fél által elszámolt piacokon (önkötések értéke Ft-ban)**

Ebben a táblában a központi szerződő fél által központi szerződő félként elszámolt piacok vonatkozásában kell megadni az önkötések értékét piaconkénti és klíringtagi bontásban, T napra vonatkozóan.

**18. tábla: Önkötések a központi szerződő fél által elszámolt piacokon (önkötések értéke naturáliában)**

Ebben a táblában a központi szerződő fél által központi szerződő félként elszámolt piacok vonatkozásában kell megadni az önkötések értékét naturáliában, piaconkénti és klíringtagi bontásban, T napra vonatkozóan.

**19. tábla: Multinet és származékos piaci elszámolás összefoglaló napi adatai**

Ebben a táblában kell jelenteni a tőkepiacok vonatkozásában a T napi azonnali és származékos piaci forgalmi adatokat, a származékos piaci nyitott kötésállományt, az azonnali piacokon a multilateriális nettó (multinet) elszámolást követő multinettósított forgalmat, valamint a származékos piacon elszámolásra kerülő árkülönbözeteket, forintban kifejezve. Az árkülönbözet elszámolással egyidejűleg kiegyenlítésre kerülő opciós ügyletek prémiumát külön oszlopban kell jelenteni. Az opciós ügyleteknél a forgalmat árfolyamértéken kell jelenteni.

**20. tábla: A biztosíték- és garanciaelemek napi adatai**

A táblában a napi biztosítékigényt, valamint az egyéni és kollektív biztosítékok napi állományát kell jelenteni forintban a megadott bontásban.

A biztosítékállomány napi értékébe bele kell számítani mindazon eszközöket, díjakat, egyéb befolyt követeléseket, melyek egy esetleges nemteljesítés esetén adott garanciaelem kapcsán egyaránt felhasználhatók (pl.: kollektív garanciaalap esetén kamat).

**A 07-18. táblára vonatkozó közös szabály:**

Mind a klíringtagok/alklíringtagok, mind pedig a piacok száma bővülhet. Új piac esetén az első naptól kell értéket jelenteni az adott táblában.