**MNB azonosító: D23, D24, D25**

# Kitöltési előírások

**Jegybanki felmérés a devizapiaci és származékos ügyletek piacának aktivitásáról**

**(elszámolási adatok)**

Jegybanki felmérés a devizapiac és a származékos ügyletek piacának aktivitásáról

(forgalmi adatok)

Jegybanki felmérés a devizapiac és a származékos ügyletek piacának aktivitásáról

(nyitott kötésállomány)

# I. Általános előírások

1. Az adatszolgáltatási kötelezettségről az MNB az általa kijelölt adatszolgáltatót írásban értesíti.

2. A D23 MNB azonosító kódú adatszolgáltatásban a 2025. áprilisban elszámolt, kétirányú FX ügyletek elszámolási adatát kell jelenteni, amelyek értéknapja (elszámolása) 2025. április hónapban van.

Az elszámolt ügyletek fizetett lábát kell jelenteni, valamint a spot és termin lábat egyaránt figyelembe kell venni, ha mindkettő az adott hónapon belül kerül elszámolásra. Az ügyleteket – a 3) a) sor kivételével – bruttó értéken kell jelenteni. Az elszámolási adatokat globális csoportonként kell jelenteni, amely kiterjed a többségi tulajdonú leányvállalatokra és fióktelepekre. A jelentő dealer által globálisan elszámolt összes ügyletet jelenteni kell, függetlenül attól, hogy az ügyletet melyik joghatóságban hajtották végre.

3. A D24 MNB azonosító kódú adatszolgáltatásban a 2025.áprilisban kötött tranzakciókat kell szerepeltetni, függetlenül attól, hogy az ügyletek mikor zárulnak le. A saját számlás és a megbízásos ügyletek adatait (összevontan) egyaránt szerepeltetni kell. A cégcsoporton belül kötött ügyleteket (pl. fióktelepek, leányvállalatok) is jelenteni kell. A belső, könyvelési célú ügyleteket nem kell szerepeltetni a táblákban.

4. A D25 MNB azonosító kódú adatszolgáltatásban a 2025. június 30-án meglévő nyitott kötésállományokat kell jelenteni, függetlenül attól, hogy az ügyleteket mikor kötötték.

5. A cégcsoport (pl. fióktelepek, leányvállalatok) tagjainak nyitott állományát az adatszolgáltató anyacégnek konszolidáltan kell jelentenie. A cégen, cégcsoporton belül kötött ügyletekből keletkező nyitott kötésállományt nem kell szerepeltetni a táblákban.

6. Az adatszolgáltatás nem terjed ki a tőzsdei forgalomra.

7. A D23 és D24 MNB azonosító kódú adatszolgáltatásban minden egyes ügyletet külön-külön kell számításba venni, azokat nem szabad nettósítani (egymással szemben valamilyen módon elszámolni). Így pl. 1 millió USD vásárlása EUR ellenében és 2 millió USD eladása EUR ellenében 3 millió USD forgalomnak számít.

8. Az adatokat millió USD-ben, kerekítve, minimum 6 tizedesjegy pontossággal kell megadni. Negatív érték és nem numerikus adat a táblákban nem szerepeltethető.

9.. A D23 és D24 MNB azonosító kódú adatszolgáltatásban az USD értékre történő átszámításokat az ügyletkötés napján érvényes MNB hivatalos devizaárfolyamon kell elvégezni. Amennyiben egy tranzakció egyik oldalán sem USD szerepel, akkor csak az egyik oldal USD értékét kell meghatározni, preferált a vételi oldal.

10. A D25 MNB azonosító kódú adatszolgáltatásban az átszámításokat a 2025. június 30-án érvényes MNB hivatalos devizaárfolyamon kell elvégezni. Az adatszolgáltatók alkalmazhatják a saját belső árfolyamaikat, amennyiben azok nem térnek el jelentősen a piaci árfolyamoktól.

11. Adatok csak az üresen hagyott (színezés nélküli) cellákban adhatók meg. (Az összegző értékeket tartalmazó, sárga cellákban automatikusan képződnek az adatok.)

12. A táblákon belüli és táblák közötti kötelező összefüggéseket a 3. melléklet 5. pontja szerinti, az MNB honlapján közzétett technikai segédlet tartalmazza.

**II. A táblák kitöltésével kapcsolatos részletes tudnivalók, az adatok összeállításának módja**

1. Jelentő dealer: az MNB által az I.1. pont szerint kijelölt adatszolgáltató. A jelentő dealerek listáját a 3. melléklet 10. pontja szerinti, az MNB honlapján közzétett technikai segédlet tartalmazza.

2. A táblák kitöltésénél az adott táblákhoz kapcsolódó lábjegyzetekben foglaltakat is szükséges figyelembe venni.

3. A BIS adatszolgáltatási iránymutatását (kizárólag tájékoztatási céllal), valamint az annak alapján összeállított, a táblák kitöltését segítő módszertani útmutatást a 3. melléklet 11. pontja szerinti, az MNB honlapján közzétett technikai segédlet tartalmazza.