**MNB azonosító kód: K23**

**Kitöltési előírások**

**Jelentés a háztartások és a háztartásokat segítő nonprofit intézmények egyedi hitelszerződéseiről**

**I. Általános előírások**

1. A táblában és a jelen kitöltési előírásokban használt fogalmak magyarázatát – a 2. pontban foglaltak kivételével – e melléklet I. E. 3. pontja tartalmazza.

2. Az újratárgyalt hitelre e melléklet I. E.3.13. pontja az alábbi kiegészítéssel irányadó:

a) újratárgyalt hitelnek minősül a meglévő hitelekre vonatkozó új megállapodás, amely a felek aktív közreműködésével jön létre, és

aa) megváltozik a hitel típusa,

ab) a kamatkondíciókban – beleértve az egyéb költségeket is – változás áll be,

ac) a futamidő megváltozik, vagy

ad) adóscsere történik.

Az adatszolgáltatás szempontjából újratárgyaltnak tekintendő az átárazott szerződés is, továbbá a prolongáció, futamidő csökkentés és a prolongáció nélküli törlesztőrészlet csökkentés is.

b) Az újratárgyalt és átstrukturált hitel esetében az újratárgyalás időpontja számít az új szerződés kezdetének, a szerződéses összegként az újratárgyalás időpontjában fennálló hitelállományt kell figyelembe venni. A forinttól eltérő devizanemben denominált hitel esetében a szerződéses összeget az MNB által közzétett, a tárgyidőszak utolsó napján érvényes hivatalos devizaárfolyamon kell forintra átszámítani. Az átstrukturálás egyben a hitel újratárgyalásával is jár, ezért átstrukturálás esetén minden esetben újratárgyalásként is meg kell jelölni az adott hitelt.

**II. A tábla kitöltésével kapcsolatos részletes előírások**

1. A 01. táblában annyi sort kell jelenteni, ahány új hitelszerződést kötött az adatszolgáltató a háztartások és a háztartásokat segítő nonprofit intézmények szektorába tartozó ügyfeleivel az adott hónap során.
2. A folyószámlahiteleket (és az ide sorolandó rulírozó és roll over hiteleket) az adatszolgáltatásban nem kell jelenteni.
3. Az újratárgyalt hitel a kamatstatisztikában új szerződésként jelentendő.
4. A táblában az EUR, HUF és CHF-en kívüli devizákban denominált hitelszerződések adatait is jelenteni kell..Külföldi pénznemre szóló hitel esetében a forintra történő átszámításhoz az MNB által közzétett, a tárgyhónap utolsó napján érvényes hivatalos devizaárfolyamot kell alkalmazni.
5. A tábla egyes oszlopaiban jelentendő adatok:

A j) oszlopban a szerződéskötés dátumaként főszabály szerint azt a napot kell jelenteni, amikor a hitelszerződést a felek – eltérő időpontban történő aláírás esetén az utóbb aláíró fél – aláírták. Zálogházi hitelezés esetén az elzálogosítás napja, átstrukturált és újratárgyalt hitel esetében pedig az átstrukturálás, újratárgyalás napja minősül a szerződéskötés dátumának.

A k) oszlopban a szerződés lejáratának napját kell megadni. Zálogházi hitelezés esetén a szerződés lejáratának napja a zálogjegy lejáratának napja.

Az l) oszlopban az ügyféllel kötött szerződésben meghatározott szerződéses összeget kell jelenteni. Azon hitel esetében, ahol a hitel(keret) részletekben kerül folyósításra, a szerződés szerinti teljes (keret)összeget jelenteni kell. Azon, nem pénzügyi vállalati hitelkonstrukció esetében, ahol a szerződéskötéskor még nem ismert a kamatláb, amellyel az ügyfél igénybe veszi a hitelt, az első folyósítás időpontjában az új szerződés összegének meg kell egyeznie a teljes hitelkerettel.

A q) oszlopban a változó kamatozású hitelhez tartozó referencia-kamaton felül – a hitelkamat részeként – fizetendő kamatfelár, azaz a hitelkamat és a referenciakamat különbsége jelentendő.

1. Az alábbi konstrukciókat is jelenteni kell:

a) az ügyfél törlesztési nehézségei miatt az adatszolgáltatón belül átstrukturált hiteleket, továbbá

b) a lakáscélú kölcsönökre vonatkozó állami készfizető kezességről szóló 2009. évi IV. törvény szerinti áthidaló hiteleket.

1. A táblában jelentendő devizanemek ISO kódját, illetve a táblában felhasználható további kódokat a 3. melléklet 4.1., illetve 4.6. pontja szerinti, az MNB honlapján közzétett technikai segédlet, a tábla kitöltését segítő módszertani útmutatást pedig a 3. melléklet 9. pontja szerint, szintén az MNB honlapján közzétett technikai segédlet tartalmazza.